පනස් එක්වැනි වරටත් සීමාසහිත එක්සත් ප්‍රවෘත්ති පත්‍ර සමාගම පවත්වන මිහින්තලා ආලෝක පූජාවට සමගාමීව මෙවරද සිදු කෙරෙන බුදුසරණ කථික තරගය හෙට (8) මිහින්තලා මහ විද්‍යාලයේදී පැවැත්වේ.මිහින්තලා රජමහා විහාරාධිපති වළවාහැංගුණවැවේ ධම්මරතන නාහිමිපාණන්ගේ අනුශාසනා පරිදි බුදුසරණ පුවත්පත හා ජාතික ඉතිරි කිරීමේ බැංකුවේ අනුග්‍රහය ඇතිව මිහින්තලා මහ විද්‍යාලයේ දී හෙට (8) පෙරවරු 8.30සිට පවත්වන කථික තරග ජ්‍යෙෂ්ඨ සහ කනිෂ්ඨ යන අංශ දෙක යටතේ පැවැත්වේ.මේ කථික තරග සඳහා උතුරුමැද පළාතේ පාසල් හා දහම් පාසල් ශිෂ්‍ය ශිෂ්‍යාවන්ට සහභාගී විය හැක. 06 වැනි වසරේ සිට 09 වැනි වසර දක්වා කනිෂ්ඨ අංශයත් 10 වැනි වසරේ සිට 13 වැනි වසර දක්වා ජ්‍යෙෂ්ඨ අංශයත් පැවැත්වේ.